El projecte T’Acompanyem tanca la tercera edició amb la participació de 157 persones
18 de desembre 2019

![](/media/xhvl3pre/52c_clausura-programa-tacompanyem-64.jpg)  
  

El projecte T’Acompanyem 2019 s’ha clausurat este matí amb l'acte de lliurament de diplomes als alumnes que han participat en els itineraris integrats d'inserció sociolaboral. Este projecte s'ha desenvolupat en els últims quatre mesos a través de les delegacions de Promoció Econòmica i Indústria i Serveis Socials de l'Ajuntament de Sagunt i està cofinançat per la Unió Europea, a través del Programa Operatiu del Fons Social Europeu (FSE) de la Comunitat Valenciana 2014-2020. A més, està gestionat per la Vicepresidència i Conselleria d'Igualtat i Polítiques Inclusives de la Generalitat Valenciana.

  

Este és el tercer any consecutiu que s'ha desenvolupat la iniciativa que ha comptat amb una inversió de 133.928 euros. En total, han sigut 157 persones les que s'han beneficiat de les actuacions del projecte participant en els itineraris integrats d'inserció sociolaboral que s'han dut a terme. Concretament, han sigut 85 dones i 72 hòmens. Per a executar el projecte s'ha comptat amb un equip de set persones, cinc d'elles professionals de treball social, una d'educació social i una altra persona de suport administratiu.

  

A l'acte de lliurament de diplomes ha assistit l'alcalde de Sagunt, Darío Moreno, qui ha sigut l'encarregat de fer lliurament del reconeixement a tots els alumnes, així com l'equip tècnic dels departaments de Promoció Econòmica i Indústria i de Serveis Socials que han gestionat el projecte.​

  

![](/media/olepfsi2/52c_clausura-programa-tacompanyem-60.jpg)  
  

L'alcalde ha explicat que el programa T'Acompanyem és un programa que, a més de ser molt efectiu, és un programa bonic que parla de segones oportunitats i que «**precisament esta ciutat sap molt d'eixes oportunitats. Hem vist com la nostra ciutat ha hagut de passar per diferents crisis, des de crisis agrícoles fins a crisis industrials, i sempre ha sabut reinventar-se. De fet, esta ciutat es conforma de molta gent els pares de la qual, avis o besavis van vindre de fora a la cerca de noves oportunitats. I precisament d'això va el projecte, d'assegurar-nos que, per part de l'Administració, posem en marxa tots els recursos necessaris perquè persones de tota índole reben formació i se'ls explique com adaptar-se als nous contextos del mercat laboral**». Darío Moreno ha assegurat que la intenció del programa és, principalment, que la gent trobe treball i que es continue generant riquesa, i ha animat tota la gent a no rendir-se i a continuar apostant per tindre un futur a la ciutat.

  

Quant a les accions impartides en el projecte T’Acompanyem 2019, han sigut set els tallers prelaborals que s'han realitzat, on han participat 107 persones, 58 dones i 49 hòmens. Estos tallers s'han centrat a millorar les competències tant personals com professionals, així com les habilitats en els processos de cerca activa d'ocupació, tot això amb l'objectiu final de millorar l'ocupabilitat de les persones participants.

  

D'altra banda, s'han realitzat un total de set accions formatives per a millorar la qualificació professional de les persones que han realitzat els itineraris. En esta formació han participat 128 persones, 65 dones i 63 hòmens. L'àrea temàtica d'esta formació ha girat entorn de la logística, la indústria i serveis auxiliars. En este sentit, s'han impartit un total de 159 hores entre les següents accions formatives; operari/a de producció, neteja industrial, gestió d'estoc, control d'accessos, operador/a de carretó i pont grua, manipulació d'aliments i, finalment, tècniques de neteja en hospitals i centres sanitaris.

  

![](/media/1zldpswb/52c_clausura-programa-tacompanyem-10.jpg)  
  

​

*   [](http://www.facebook.com/sharer.php?u=https://aytosagunto.es/va/actualitat/el-projecte-t-acompanyem-tanca-la-tercera-edicio-amb-la-participacio-de-157-persones/ "Facebook")
*   [](http://twitter.com/share?url=https://aytosagunto.es/va/actualitat/el-projecte-t-acompanyem-tanca-la-tercera-edicio-amb-la-participacio-de-157-persones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-projecte-t-acompanyem-tanca-la-tercera-edicio-amb-la-participacio-de-157-persones/ "Linked In")
*   [](mailto:?body=https://aytosagunto.es/va/actualitat/el-projecte-t-acompanyem-tanca-la-tercera-edicio-amb-la-participacio-de-157-persones/)